Mānga ya 102: Yesu Ke Mūmi
LELO uyukile mwana-mukaji ne bana-balume babidi’ba? Mwana-mukaji i Madia Madaleni, mulunda na Yesu. Bana-balume bavwele bitōka’ba i bamwikeulu. Mu kakyumba mutala Madia’mu ye mwatūdilwe umbidi wa Yesu kupwa kufwa kwandi. Ketwanga bu kibundu. Inoko umbidi ke mutupu’o! I ani weusela? Tutalei.
Yesu pa kufwa, babitobo abakanena Pilato amba: ‘Yesu paadi ukidi mūmi, wanene’mba ukasangukanga kupwa kwa mafuku asatu. Nanshi nena bantu bakalame kibundu kyandi. Kutyina’mba bandi bana ba bwanga bakeba umbidi wandi kebanena’mba wasanguka!’ Penepo Pilato wanena babitobo batume basola ba kukalama kibundu.
Ino na futwi mu difuku dya busatu, kupwa kwa lufu lwa Yesu, mwikeulu wa Yehova waiya. Watalula dibwe ku kibundu. Basola abakwatwa moyo, abakomenwa ne kujina kwine. Ku mfulo, abatale mu kibundu, ino umbidi mutupu’o! Basola bamo abaenda kukalombola babitobo mu kibundi. Uyukile byalonga bano babitobo babi? Abafuta basola mwanda wa babepe bubela. Abanena basola’mba: ‘Nenai’mba bandi bana ba bwanga badi abaiya kwiba umbidi bufuku batwe tulēle.’
Ponka’po, bana-bakaji bamobamo balunda na Yesu abakapempula kibundu. Abatulumuka pa kutana mu kibundu mutupu! Ebiya bamwikeulu babidi ba bisandi bikelema abamweka. Abaipangula’mba: ‘Le i kika kyomukimbila Yesu kuno? I musanguke. Endai bukidi mukalombole bandi bana ba bwanga.’ Bana-bakaji abanyema lubilo kashā! Ino mwana-mulume umo webemika mwishinda. Umuyukile i ani? I Yesu! Wanena’mba: ‘Kalombolei bami bana ba bwanga.’
Bano bana-bakaji pa kusapwila bana ba bwanga’mba Yesu wasanguka kadi amba badi abamumone, bana ba bwanga abapatanya. Petelo ne Yoano abanyemena ku kibundu’mba bakemwene abo bene, ino abatana mu kibundu mutupu! Ba Petelo ne Yoano pa kutaluka, Madia Madaleni washala kunyuma. Ye pano patala munda ne kumona bamwikeulu babidi.
Uyukile kwāendele umbidi wa Yesu? Leza wēujimankenye. Leza kāsangwilepo Yesu na umbidi wa misunya waāfwile nao. Wāpele Yesu umbidi umpya wa ku mushipiditu mwikadile wa bamwikeulu ba mūlu. Ino pa kulombola bandi bana ba bwanga’mba i musanguke, Yesu wāvwele umbidi umweka ku bantu, enka na motusa kwifundila’kyo.
Mateo 27:62-66; 28:1-15; Luka 24:1-12; Yoano 20:1-12.
Bipangujo
- Mwana-mukaji udi pa kifwatulo i ani, ne bana-balume babidi i bāni, ne kobadi i kwepi?
- Mwanda waka Pilato wanena babitobo batume basola ba kukalama kibundu kya Yesu?
- Mwikeulu walonga bika na futwi mu difuku dya busatu kupwa kwa lufu lwa Yesu, ino babitobo abalonga’po namani?
- Mwanda waka bana-bakaji bamo abatulumuka pa kufika ku kibundu kya Yesu?
- I bika byendela ba Petelo ne Yoano lubilo ku kibundu, ne abatana’ko bika?
- I bika byafikila umbidi wa Yesu, ino Yesu walonga bika mwa kulombwela bandi bana ba bwanga amba i musanguke?
Bipangujo bikwabo
- Tanga Mateo 27:62-66 ne 28:1-15.
Pāsangukile Yesu, babitobo bakulu, Bafadiseo, ne bakulumpe bālubīle mushipiditu sandu namani? (Mat. 12:24, 31, 32; 28:11-15)
- Tanga Luka 24:1-12.
Nsekununi ya lusangukilo lwa Yesu ilombola namani amba Yehova umonanga bana-bakaji bu batumoni bakulupilwa? (Luka 24:4, 9, 10; Mat. 28:1-7)
- Tanga Yoano 20:1-12.
Lelo Yoano 20:8, 9 witulombola namani mvubu ya kutūkija mutyima shi ketwivwanijepo kufikidila kwa bupolofeto kampanda bwa mu Bible? (Nk. 4:18; Mat. 17:22, 23; Luka 24:5-8; Yoa. 16:12)
hau_Latn bem_Latn bem_Latn bem_Latn bem_Latn lua_Latn bem_Latn umb_Latn ceb_Latn lua_Latn lug_Latn bem_Latn bem_Latn lua_Latn bem_Latn ceb_Latn sna_Latn lua_Latn cjk_Latn bem_Latn cjk_Latn bem_Latn